# Veiledning til Ordning for askeonsdag

Innhold

[Overordnet 2](#_Toc164861335)

[Motivrikdom 2](#_Toc164861336)

[Gudstjenesteform 2](#_Toc164861337)

[Kommentarer til enkeltledd i ordningen 3](#_Toc164861338)

[Ledd 3 | Hilsen 3](#_Toc164861339)

[Ledd 4 | Påminning om livets forgjengelighet 3](#_Toc164861340)

[Ledd 5 | Bønnerop KYRIE og ledd 14 | Litani/Salme 3](#_Toc164861341)

[Ledd 6 | Dagens bønn 3](#_Toc164861342)

[Ledd 7 | Bibelsk salme/Salme og 12 | Syndsbekjennelse 4](#_Toc164861343)

[Ledd 8 | Tekstlesning og 9 | Preken 4](#_Toc164861344)

[Ledd 13 | Tekstlesning og stillhet 4](#_Toc164861345)

[Ledd 14 | Litani/salme 4](#_Toc164861346)

[Ledd 16 | Asketegning 4](#_Toc164861347)

[Ledd 18 | Velsignelse 5](#_Toc164861348)

[Forslag til alternative tekster 6](#_Toc164861349)

[Til 7 | Bibelsk salme/Salme 6](#_Toc164861350)

[Til 8 | Tekstlesning 7](#_Toc164861351)

[Til 13 | Tekstlesning og stillhet 10](#_Toc164861352)

[Eksempel på kort ordning for askeonsdag 13](#_Toc164861353)

## Overordnet

### Motivrikdom

Ordning for askeonsdag bygger på tradisjonen med at askeonsdag først og fremst markerer menneskets livsvilkår og forgjengelighet. Det finnes også flere andre motiver som hører askeonsdag til, som for eksempel kamp for rettferdighet lokalt og globalt, samt bot- og omvendelsesperspektivet.

Erkjennelsen av menneskets livsvilkår kan lede til både kamp for rettferdighet, bot og omvendelse (jf. bibeltekstene som leses etter asketegningen i punkt 16). Ordningen legger derfor opp til at menneskets forgjengelighet er et hovedmotiv. Kamp for rettferdighet og omvendelsen kan betones ved å velge noen av de tekstene og valgene som presenteres senere i denne veiledningen.

Slik ordningen nå er satt opp, åpner den også for ulike måter å forstå forsoningen på. Denne rikdommen i vår tradisjon og tro har kirken et ansvar for å tydeliggjøre og åpne opp. Musikk spiller også en viktig rolle i denne sammenheng.

### Gudstjenesteform

Ordning for askeonsdag har mange valgmuligheter. Dette skal gjøre det mulig å tilpasse gudstjenesten lokale forhold. Gudstjenesten skal kunne feires både som en utfyllende ordning med nattverd og som en enkel kveldsgudstjeneste.

Eksempel på ledd som tas med i en enkel kveldsgudstjeneste er lagt ved bakerst i denne veiledningen.

Ordning for askeonsdag er ikke en lokal grunnordning. Forrettende prest avgjør i samarbeid med andre medvirkende hvordan gudstjenesten gjennomføres.

Det er ikke nødvendig med vedtak i menighetsråd eller gjøre samme valg som er gjort i den lokale ordningen for hovedgudstjenesten. Det anbefales likevel å ha et blikk mot lokal grunnordning i plassering av ledd 12 | **Syndsbekjennelse**.

Ordning for askeonsdag legger opp til at det er mulig å feire nattverd. Dette gjøres etter ordningen for nattverd slik de er utformet i hovedgudstjenesten. På en hverdagsmesse, kan det være klokt å velge en av de korte ordningene for nattverd.

Flere steder i landet er det tradisjon for skriftemålsgudstjeneste på askeonsdag. Dette er fortsatt mulig. Det er også mulig å feire skriftemålsgudstjeneste med asketegning som en del av den ordningen. I slike tilfeller anbefales det at ledd 16 | **Asketegning** skjer samtidig med ledd 9 | **Syndstilgivelse Absolusjon** i skriftemålsgudstjenesten. Dersom det ikke er mulig å gjennomføre disse leddene på ulike stasjoner samtidig, for eksempel fordi en ikke har nok medliturger, legges asketegningen etter absolusjonen.

## Kommentarer til enkeltledd i ordningen

### Ledd 3 | Hilsen

Etter åpningshilsenen åpner rubrikkene for at det kan gis en kort innledning der liturgen sier noen få setninger som intruksjon til fastetiden. Dette er ment som en mulighet for å peke på for eksempel sammenhengen mellom erkjennelsen av menneskets livsvilkår og kamp for rettferdighet, for eksempel gjennom deltakelse i Kirkens Nødhjelps fasteaksjon. Det er ikke lagt opp til at gudstjenesten skal forklares eller at det her skal holdes en liten preken. Tekstene, salmene, tegningen av askekors og prekenen kan tale for seg selv.

### Ledd 4 | Påminning om livets forgjengelighet

Dette leddet er i sin helhet valgfritt. Om leddet inkluderes, er det mulig å velge mellom flere tekster. De to tekstene som står i ordningen, tar utgangspunkt i menneskets forgjengelighet. Påminningen om dette grunnleggende livsvilkår kan lede til både oppgjør, bot, omvendelse og kamp for rettferdighet.

### Ledd 5 | Bønnerop KYRIE og ledd 14 | Litani/Salme

Bønneropet er valgfritt på dette stedet i ordningen. Under ledd 14 | **Litani/Salme** er det mulig å velge en salme med kyrie-karakter. Ledd 14 er ikke et valgfritt ledd.

Dersom en ønsker å bruke et utvidet kyrie-ledd på askeonsdag, anbefales det å legge dette til ledd 14 | **Litani/Salme**. Dersom ledd 5 | **Bønnerop KYRIE** er med, brukes kyrie-ledd som i Ordning for hovedgudstjenesten.

Martin Luthers litani (N13 980.1 og 980.2) har en lang tradisjon og historie i vår kirke og er særlig mye brukt i fastetiden. Det oppfordres til å benytte seg av dette litaniet i gudstjenesten askeonsdag.

### Ledd 6 | Dagens bønn

Det er også valgfritt om Dagens bønn brukes på askeonsdag. I ordningen er det oppført en revidert versjon av Dagens bønn. Ordningen åpner også for å bruke en lokalt utformet bønn. Slik åpners det for å bruke Dagens bønn slik den ble vedtatt i 2024 og trykket i boken «Hovedgudstjeneste for Den norske kirke».

### Ledd 7 | Bibelsk salme/Salme og 12 | Syndsbekjennelse

Salme 51 har en sentral posisjon i Ordning for askeonsdag. Det er ønskelig at den benyttes enten som bibelsk salme i ledd 7 | **Bibelsk salme/Salme** eller som syndsbekjennelse i ledd 12 | **Syndsbekjennelse**.

Dersom en utelater ledd 7 | **Bibelsk salme/Salme** eller velger en annen bibelsk salme eller en annen salme, skal Salme 51 lyde i ledd 12 | **Syndsbekjennelse** på askeonsdag.

### Ledd 8 | Tekstlesning og 9 | Preken

Dersom ledd 4 | **Påminning om livets forgjengelighet** utelates, er det i dette leddet det først leses en bibeltekst i gudstjenesten på askeonsdag.

Valg av tekst i ledd 8 | **Tekstlesning** og forkynnelsen i ledd 9 | **Preken**, vil være de stedene i gudstjenesten hvor dagens motiv kan tydeliggjøres og utlegges. Kirkeårets tekster vil være et naturlig sted å finne tekster, men det er også foreslått noen andre tekster som kan være med på å belyse andre motiver som hører til på askeonsdag.

### Ledd 13 | Tekstlesning og stillhet

Dette leddet er valgfritt. Formålet med dette leddet er å gi den enkelte mulighet til å reflektere over den livs-sammenheng og de livsvilkår hver og en er en del av. Det er mulig å tilpasse tekstlesningen og stillheten til lokale forhold og å velge andre tekster enn de som er foreslått i ordningen.

### Ledd 14 | Litani/salme

Dersom ledd 12 | **Syndsbekjennelse** legges til samlingsdelen og ledd 13 | **Tekstlesning og stillhet** velges bort, anbefales det å bruke et litani her, slik at en unngår to salmer like etter hverandre.

### Ledd 16 | Asketegning

Asketegningen er noe av det mest særegne ved gudstjenesten askeonsdag. Som de innledende rubrikkene i ordningen beskriver (punkt 2), brukes en blanding av aske og matolje til asketegningen. Asken må ikke blandes med vann da dette danner etsende lut og kan gi sår der asken tegnes på huden.

I leddet angir rubrikkene at liturgen skal gi en kort forklaring på hvordan asketegningen vil foregå. Dette er særlig viktig for å gi trygghet og forutsigbarhet ved en handling som er fremmed for mange og som skjer sjelden. Liturgen må også gjøre det tydelig at det er frivillig for deltakerne på gudstjenesten om de ønsker å delta i selve asketegningen. Selv om asketegningen skal være med i liturgien på askeonsdag, må det legges til rette for at det er mulig å delta på gudstjenesten uten å ønske å få askekorset tegnet.

Liturgen skal også si noe om at asken kan tegnes på den enkeltes panne eller hånd, og at den enkelte også kan tegne selv ved å ta aske på egen finger. Liturgen må være oppmerksom på det asymmetriske i relasjonen mellom seg og den som blir tegnet på, og være bevisst på at de som deltar kan ha ulike erfaringer og reaksjoner knyttet til berøring.

Asketegningen kan enten skje i stillhet eller liturgen kan si: *Menneske, husk at du er støv. Til støv skal du vende tilbake*, eller: *Vend om og tro på evangeliet.*

*Menneske, husk at du er støv* er en parafrase av Guds tale til mennesket i 1. Mosebok 3,19b og er brukt ved asketegningen fra middelalderen av (latin: *memento homo quia pulvis es et in pulverem reverteris*). Disse ordene understreker at asken er et materielt tegn på menneskets forgjengelighet og gjør oppmerksom på hva det er som virkelig er betydningsfult i livet. Dette er med på å kalle oss til solidaritet og handling for verden vi er en del av. Slik kan flere ulike perspektiver knyttte an til disse ordene.

*Vend om og tro på evangeliet* er fra Markus 1,15 og er brukt i den katolske akseonsdaggudstjenesten fra og med Det annet vatikankonsil (1962-1965). Formuleringen er også i bruk i andre kirker og kan gi retning for fastetiden med fokus på omvendelse eller kamp for rettferighet.

Bibeltekstene etter asketegningen løfter blikket mot Guds store verden som vi er en del av. Slik understrekes menneskets kall til å være tilstede og virksom i verden.

### Ledd 18 | Velsignelse

Før velsignelsen blir lyst, foreslår Ordning for askeonsdag at det brukes en innledning som ikke inkluderer halleluja.

## Forslag til alternative tekster

I Ordning for askeonsdag er det tre steder hvor det er mulig å velge andre bibeltekster enn det står i ordningen. Det gjelder 7 | **Bibelsk salme/Salme**, 8 | **Tekstlesning**, og 13 | **Tekstlesning og stillhet**. Nedefor er det foreslått noen bibeltekster som kan velges disse to leddene. Det er også mulig å velge andre tekster.

### Til 7 | Bibelsk salme/Salme

Ordning for askeonsdag foreslår å bruke salme 51 som bibelsk salme, men det er også mulig å bruke andre bibelske salmer eller en annen salme.

Forslag til bibelsk salme:

**A**

Jeg sa: «Jeg vil vokte min vei

så jeg ikke synder med tungen;

jeg vil sette munnkurv på meg selv

så lenge lovløse står foran meg.»

Jeg ble målløs og stille,

jeg var taus til ingen nytte.

Min smerte ble verre.

Hjertet brant i mitt indre,

ilden flammet opp mens jeg stønnet.

Jeg sa med min tunge:

«Herre, lær meg at jeg skal dø,

hvor få og tilmålte mine dager er,

så jeg kan innse at mitt liv tar slutt.»

Se, en håndfull levedager har du gitt meg,

min levetid er som ingenting for deg,

hvert menneske er et pust.

Som skyggebilder går de omkring.

De uroer seg forgjeves.

De samler i hauger, men vet ikke hvem som skal ha det.

Men nå, Herre, hva skal jeg vente på?

Bare til deg står mitt håp.

Fri meg fra alle mine synder!

Gjør meg ikke til spott for dårer!

Jeg tier, jeg åpner ikke munnen,

for dette er ditt verk.

Ta bort den plagen du la på meg!

Jeg går til grunne når du slår med din hånd.  
  
For jeg er en hjemløs hos deg,

en fremmed som alle mine fedre.

Vend blikket fra meg. Da lyser jeg opp

før jeg går bort og ikke er mer. Salme 39, 2-11.13b-14

#### **B**

Bibelsk salme for askeonsdag, vedtatt av Kirkemøtet i 2014:

Fra dypet roper jeg til deg, Herre.

Herre, hør min røst!

Vend øret til mitt rop om nåde.

Dersom du, Herre, vil gjemme på synder,

Herre, hvem kan da bli stående?

Men hos deg er tilgivelse,

så vi skal frykte deg.

Jeg setter mitt håp til Herren, jeg lengter,

jeg venter på hans ord. Salme 130,1-5

### Til 8 | Tekstlesning

Som tekstlesning denne dagen kan en tekst fra Kirkeårets tekster leses. Alternativt kan en bruke en av tekstene som ikke blir lest under ledd 4 | **Påminning om livets forgjengelighet**, ledd 7 | **Bibelsk salme/Salme** eller 13 | **Tekstlesning og stillhet**.

**Kirkeårets tekster**

Første rekke – gammeltestamentlig tekst

Men selv nå, sier Herren, vend om til meg av hele deres hjerte, med faste og gråt og klage. Riv hjertet i stykker, ikke klærne! Vend om til Herren deres Gud! For han er nådig og barmhjertig, sen til vrede og rik på miskunn, og han kan angre på ulykken. Joel 2,12-13

Første rekke – episteltekst

For Kristus selv led for synder, én gang for alle, den rettferdige for urettferdige, for å føre dere fram til Gud. Med kroppen døde han, men ved Ånden ble han gjort levende, og slik gikk han bort og forkynte for åndene som var i fangenskap. De hadde vært ulydige i Noahs dager, den gang Gud ventet tålmodig mens arken ble bygd. I den ble noen få mennesker, åtte i alt, frelst gjennom vann. Dette er et bilde på dåpen, som nå frelser også dere. Dåpen er ikke å vaske kroppen ren for skitt, men en bønn til Gud om en god samvittighet, i kraft av Jesu Kristi oppstandelse –han som fór opp til himmelen og nå sitter ved Guds høyre hånd, etter at engler, myndigheter og makter er underlagt ham.  
  
Siden Kristus nå har lidd i kroppen, skal dere væpne dere med denne tanken: Den som har lidd i kroppen, har gjort seg ferdig med synden. Derfor skal du ikke lenger leve etter menneskelige lyster, men etter Guds vilje den tiden du har igjen å leve i kroppen. 1. Peter 3,18-4,2

Første rekke – evangelietekst

Pass dere for å gjøre gode gjerninger for øynene på folk, for å bli sett av dem. Da får dere ingen lønn hos deres Far i himmelen. Når du gir en gave til de fattige, skal du ikke utbasunere det, slik hyklerne gjør i synagogene og på gatene for å bli æret av mennesker. Sannelig, jeg sier dere: De har alt fått sin lønn. Når du gir en slik gave, skal ikke den venstre hånden vite hva den høyre gjør, for at det kan være en gave i det skjulte. Og din Far, som ser i det skjulte, skal lønne deg. Når dere ber, skal dere ikke gjøre som hyklerne. De liker å stå i synagogene og på gatehjørnene og be for å vise seg for folk. Sannelig, jeg sier dere: De har alt fått sin lønn. Men når du ber, skal du gå inn i rommet ditt og lukke døren og be til din Far som er i det skjulte. Og din Far, som ser i det skjulte, skal lønne deg.

Når dere faster, skal dere ikke gå med dyster mine, slik som hyklerne. De forsømmer sitt utseende for at folk skal se at de faster. Sannelig, jeg sier dere: De har alt fått sin lønn.

Men når du faster, skal du salve hodet og vaske ansiktet, for at ingen skal se at du faster, ingen andre enn din Far som er i det skjulte. Og din Far, som ser i det skjulte, skal lønne deg. Matteus 6,1-6.16-18

Andre rekke – gammeltestamentlig tekst

Jona sto opp og gikk til Ninive, slik Herren hadde sagt. Men Ninive var en stor by for Gud, tre dagsreiser lang. Jona begynte å gå innover i byen, og da han hadde gått en dagsreise, ropte han: «Ennå førti dager, og så skal Ninive bli ødelagt!»

Da trodde folket i Ninive på Gud. De ropte ut en faste og kledde seg i sekkestrie, både store og små. 6 Da kongen av Ninive hørte om dette, reiste han seg fra tronstolen og tok av seg kongekappen. Han kledde seg i sekkestrie og satte seg i aske.

Han lot rope ut i Ninive: «Etter påbud fra kongen og hans stormenn: Ingen, verken mennesker eller dyr, storfe eller småfe, må smake noe som helst. De skal ikke beite og ikke drikke vann. De skal kle seg i sekkestrie, både mennesker og dyr, og rope til Gud av alle krefter. Hver og en skal vende om fra sin onde vei og fra sine overgrep. 9 Hvem vet, kanskje Gud vil snu om og angre og vende seg bort fra sin brennende vrede, så vi ikke går under.»

Gud så hva de gjorde, at de vendte om fra sin onde vei. Da angret Gud på det onde han hadde sagt at han ville gjøre mot dem, og han gjorde det ikke. Jona 3,3-10

Andre rekke – episteltekst

Sett derfor all deres iver inn på å la troen føyes sammen med et rett liv, og det rette livet med innsikt, innsikten med selvbeherskelse, selvbeherskelsen med utholdenhet, utholdenheten med gudsfrykt, gudsfrykten med søskenkjærlighet og søskenkjærligheten med kjærlighet til alle. For dersom alt dette finnes hos dere og får vokse, da vil dere ikke være uvirksomme og uten frukt, dere som kjenner vår Herre Jesus Kristus. Men den som mangler dette, er nærsynt, ja, blind, og har glemt at han er blitt renset for sine tidligere synder.

Derfor, søsken, må dere sette enda mer inn på å holde fast ved deres kall og utvelgelse. Gjør dere dette, skal dere aldri falle. Da skal inngangen til vår Herre og frelser Jesu Kristi evige rike stå vidåpen for dere. 2. Peter 1,5-11

Andre rekke – evangelietekst

Noen skriftlærde og fariseere tok da til orde og sa: «Mester, vi vil gjerne se deg gjøre et tegn.» Men han svarte dem: «En ond og utro slekt krever tegn, men den skal ikke få noe annet tegn enn Jona-tegnet. For slik profeten Jona var i buken på den store fisken i tre dager og tre netter, slik skal Menneskesønnen være i jordens dyp i tre dager og tre netter. Folk fra Ninive skal stå fram i dommen sammen med denne slekten og dømme den. For de vendte om da Jona forkynte sitt budskap – og her er mer enn Jona! Dronningen fra landet i sør skal reises opp i dommen sammen med denne slekten og dømme den. For hun kom helt fra jordens ytterste grenser for å lytte til Salomos visdom – og her er mer enn Salomo! Matteus 12,38-42

Tredje rekke – gammeltestamentlig tekst

Se, når dere faster, blir det strid og trette og slagsmål med urettferdige never. Dere faster ikke slik i dag at stemmen deres kan høres i det høye.  
   
Er dette den fasten jeg har valgt, en dag da mennesket plager seg selv, bøyer hodet som et siv og legger seg i sekk og aske? Kaller du dette for faste og en dag etter Herrens vilje?   
  
Nei, dette er fasten jeg har valgt: å løse urettferdige lenker, sprenge båndene i åket, sette undertrykte fri og bryte hvert åk i stykker, å dele ditt brød med sultne og la hjelpeløse og hjemløse komme i hus. Du skal se til den nakne og kle ham, du skal ikke snu ryggen til dine egne.   
  
Da skal lyset bryte fram for deg som morgenrøden, brått skal helbredelsen komme. Din rettferd skal gå foran deg og Herrens herlighet følge etter deg. Da skal du kalle, og Herren skal svare, du skal rope, og han skal si: «Her er jeg!» Om du tar bort hvert åk hos deg, ikke peker med fingrene og snakker ondskapsfullt, om du gir av ditt eget til den sultne og selv metter den som lider nød, da skal ditt lys gå opp i mørket, din natt skal bli som høylys dag. Jes 58,4-10

Tredje rekke – episteltekst

I menigheten i Antiokia var det noen profeter og lærere: Barnabas og Simeon med tilnavnet Niger, Lukius fra Kyréne, Manaen, pleiebror til landsfyrsten Herodes, og dessuten Saulus. En gang mens de feiret gudstjeneste for Herren og fastet, sa Den hellige ånd: «Ta ut Barnabas og Saulus for meg, så de kan gå til den oppgaven jeg har kalt dem til.» Etter faste og bønn la de hendene på dem og lot dem reise. Disse to, som altså var blitt sendt ut av Den hellige ånd, dro til Selevkia og seilte derfra til Kypros.  
  
De styrket disiplene og formante dem til å holde fast ved troen og sa: «Vi må gå inn i Guds rike gjennom mange trengsler.» I hver menighet valgte de ut eldste for dem, og under bønn og faste ga de dem over til Herren, han som de var kommet til tro på. Acta 13,1-4; 14,22-23

Tredje rekke – evangelietekst

Fariseerne og disiplene til Johannes holdt faste, og det kom noen til Jesus og spurte: «Både disiplene til Johannes og fariseernes disipler faster. Hvorfor gjør ikke dine disipler det?» «Kan vel bryllupsgjestene faste mens brudgommen er hos dem?» svarte Jesus. «Så lenge de har brudgommen hos seg, kan de ikke faste. Men det skal komme en tid da brudgommen blir tatt fra dem, og på den dagen, da skal de faste. Markus 2,18-20

### Til 13 | Tekstlesning og stillhet

Som alternativ til en av de to tekstene som foreslås i Ordning for askeonsdag, kan en bruke hele eller deler av en av de følgende tekstene:

**A**

Salig er den som stoler på Herren, som ikke vender seg til de stolte, til dem som faller fra i løgn.  
   
Store ting har du gjort for oss, Herre, min Gud, underfulle verk og planer, ingen er din like. Vil jeg fortelle og tale om dem, er de for mange til å telles.

Du har ikke glede i offer og gaver – du har åpnet mine ører – brennoffer og syndoffer krever du ikke. Salme 40,5-7

**B**

Du lar mennesket bli til støv igjen og sier: «Menneskebarn, vend tilbake!» For tusen år er i dine øyne som dagen i går da den fór forbi, eller som en nattevakt. Du skyller dem vekk som en søvn om morgenen. De er lik gress som svinner bort. Det blomstrer om morgenen, så svinner det bort. Om kvelden visner det og tørker inn. Salme 90,3-6

**C**

Velsign Herren, min sjel! Glem ikke alt det gode han gjør. Han tilgir all din skyld og leger alle dine sykdommer. Han frir ditt liv fra graven og kroner deg med barmhjertighet og kjærlighet. Han metter ditt liv med det gode, du blir ung igjen som ørnen. Herren skaper rettferd, han lar alle undertrykte få sin rett. Han kunngjorde sine veier for Moses, sine gjerninger for Israels folk.  
  
Barmhjertig og nådig er Herren, sen til vrede og rik på miskunn. Han anklager ikke for alltid og er ikke for evig harm. Han gjør ikke gjengjeld for våre synder, han lønner oss ikke etter vår skyld. Så høy som himmelen er over jorden, så veldig er hans miskunn over dem som frykter ham. Så langt som øst er fra vest, tar han syndene våre bort fra oss.  
  
Som en far er barmhjertig mot sine barn, er Herren barmhjertig mot dem som frykter ham.  
  
For han vet hvordan vi er skapt, han husker at vi er støv. Dagene mennesket får, er som gress, det blomstrer som blomsten på marken. Når vinden farer over den, er den borte, stedet den sto på, vet ikke lenger av den.  
  
Men Herrens miskunn er fra evighet til evighet over dem som frykter ham. Hans rettferd når til barnebarn, til dem som holder hans pakt og husker hans bud, så de følger dem.  
  
Herren har reist sin trone i himmelen, han rår som konge over alt. Velsign Herren, dere hans engler, dere sterke helter som lydige setter hans ord i verk. Velsign Herren, alle hans hærskarer, dere tjenere som setter hans vilje i verk. Velsign Herren, alle hans skapninger, overalt hvor han rår. Velsign Herren, min sjel! Salme 103

**D**

Herrens hånd kom over meg. Ved Herrens ånd førte han meg ut og satte meg ned i en dal som var full av knokler. Han førte meg omkring blant dem. Se, det lå en stor mengde knokler utover dalen, og de var helt tørre. Da sa han til meg: «Menneske, kan disse knoklene bli levende igjen?» Jeg svarte: «Min Herre og Gud, det vet bare du.» Han sa: «Tal profetord over disse knoklene og si til dem: Tørre knokler, hør Herrens ord! Så sier Herren Gud til disse knoklene: Se! Jeg lar det komme ånd i dere, så dere blir levende. Jeg fester sener på dere, legger på kjøtt, trekker hud over og gir dere åndedrett så dere blir levende. Da skal dere kjenne at jeg er Herren.» Esekiel 37,1-6

**E**

Kom, la oss vende om til Herren! For han rev i stykker, men vil helbrede oss, han slo, men vil forbinde oss.   
   
Han gjør oss levende etter to dager, den tredje dagen reiser han oss opp, så vi kan leve for hans ansikt.  
   
La oss lære å kjenne Herren, la oss jage etter å kjenne ham! Sikkert som soloppgangen kommer han, han kommer til oss lik regnet, lik vårregnet som væter jorden. Hva skal jeg gjøre med deg, Efraim? Hva skal jeg gjøre med deg, Juda? Kjærligheten deres er som en morgensky, lik dugg som blir tidlig borte.  
   
Derfor har jeg hugget dem ned ved profetene, drept dem med ord fra min munn. Min dom skal gå opp som lyset. For jeg vil ha kjærlighet, ikke slaktoffer, gudskjennskap framfor brennoffer. Hosea 6,1-6

**F**

«Tiden er inne, Guds rike er kommet nær. Vend om og tro på evangeliet!» Markus 1,15

## Eksempel på kort ordning for askeonsdag

1. Samling
   1. Forberedelse
   2. Inngangssalme eller introitus
   3. Hilsen
2. Ordet
   1. Tekstlesning
   2. Preken
   3. Salme
   4. Syndsbekjennelse
3. Bønn og asketegning
   1. Litani/Salme
   2. Bønn
   3. Asketegning
   4. Fadervår
4. Sendelse
   1. Velsignelse
   2. Postludium/Utgangssalme/Utgangsprosesjon